Libra ประกาศสัดส่วน ตะกร้าเงิน เป็นครั้งแรก
เฟซบุ๊กเอาจริง ยังคงวางแผนว่าจะเปิดตัว Libra ในปีหน้า และล่าสุดได้ประกาศสัดส่วน ตะกร้าเงิน เป็นครั้งแรกแล้ว  ตามที่ทุกคนน่าจะรู้กันก่อนหน้านี้ว่า Libra จะเป็นสกุลเงินดิจิทัล ที่เฟซบุ๊กวางแผนที่จะให้เป็น Stable Coin หรือเงินที่มีเสถียรภาพ โดยใช้หลักการของการผูกสกุลเงิน Libra ไว้กับตะกร้าของสกุลเงินหลักของโลก  ทีนี้คำถามที่ทุกคนสงสัยกันตลอดมา ก็คือ “เงินสกุลหลัก” ที่ว่า มันจะประกอบไปด้วยอะไรบ้าง?
23 ก.ย. 2562

Libra ประกาศสัดส่วน ตะกร้าเงิน เป็นครั้งแรก /โดย ลงทุนแมน
เฟซบุ๊กเอาจริง ยังคงวางแผนว่าจะเปิดตัว Libra ในปีหน้า และล่าสุดได้ประกาศสัดส่วน ตะกร้าเงิน เป็นครั้งแรกแล้ว
ตามที่ทุกคนน่าจะรู้กันก่อนหน้านี้ว่า Libra จะเป็นสกุลเงินดิจิทัล ที่เฟซบุ๊กวางแผนที่จะให้เป็น Stable Coin หรือเงินที่มีเสถียรภาพ โดยใช้หลักการของการผูกสกุลเงิน Libra ไว้กับตะกร้าของสกุลเงินหลักของโลก
ทีนี้คำถามที่ทุกคนสงสัยกันตลอดมา ก็คือ
“เงินสกุลหลัก” ที่ว่า มันจะประกอบไปด้วยอะไรบ้าง?
วันนี้คำตอบออกมาแล้ว
จากจดหมายที่เฟซบุ๊ก ตอบหน่วยงานรัฐของประเทศเยอรมนี
ตะกร้าเงินที่จะใช้ใน Libra จะประกอบไปด้วย
50% ดอลลาร์สหรัฐ
18% ยูโร
14% เยนญี่ปุ่น
11% ปอนด์สหราชอาณาจักร
7% ดอลลาร์สิงคโปร์
ดูจากตัวเลขแล้ว ทำให้เรารู้อะไรบ้าง?
เมื่อรวมตัวเลขทั้งหมดรวมกันได้ 100% นั่นก็แปลว่า ตะกร้าสกุลเงินของ Libra ในตอนเริ่มต้น จะประกอบไปด้วยเพียง 5 สกุลนี้เท่านั้น
และนั่นก็หมายความว่าเงินหยวนของจีน จะไม่ถูกรวมเข้าอยู่ใน Libra ซึ่งหลายคนรู้ว่าสกุลเงินหยวนของจีนมีบทบาทต่อการค้าโลกมากในปัจจุบัน
ทีนี้ ทุกคนคงมีคำถามต่อว่า แล้วเงินหยวนของจีนสำคัญมากขนาดไหนต่อโลก
ลงทุนแมนได้ไปหาข้อมูลมาให้
สัดส่วนการใช้จ่ายเงินเมื่อเทียบตามมูลค่าทั่วโลกเป็นดังนี้
1. ดอลลาร์สหรัฐ 40.0%
2. ยูโร 34.4%
3. ปอนด์สหราชอาณาจักร 6.7%
4. เยนญี่ปุ่น 3.2%
5. หยวนจีน 2.0%
6. ดอลลาร์แคนาดา 1.8%
7. ดอลลาร์ออสเตรเลีย 1.5%
8. ดอลลาร์ฮ่องกง 1.5%
9. โครนาสวีเดน 1.1%
10. ดอลลาร์สิงคโปร์ 1.1%
11.ไทยบาท 1.0%
เมื่อดูจากตัวเลขดังกล่าวก็ต้องตอบว่า ปัจจุบัน สกุลเงินหยวนจีน อยู่อันดับที่ 5 ซึ่งยังมีการใช้จ่ายเงินไม่มากเมื่อเทียบกับสกุลเงินอื่นของโลก
และ Libra เลือกสกุลเงินหลักเข้าตะกร้า น่าจะอ้างอิงมาจากมูลค่าการใช้จ่ายตามสกุลเงินทั่วโลก โดย 4 อันดับแรก เป็นสกุลเงินที่ใช้จ่ายสูงสุดทั่วโลก ยกเว้น ดอลลาร์สิงคโปร์ เพียงสกุลเงินเดียว
ถ้าให้วิเคราะห์ลึกลงไปอีก
Libra ให้น้ำหนัก ดอลลาร์สหรัฐ ปอนด์สหราชอาณาจักร เยนญี่ปุ่น และ ดอลลาร์สิงคโปร์ มากกว่ายอดใช้จ่ายจริงทั่วโลก ส่วน ยูโร Libra ให้น้ำหนักน้อยกว่า ยอดใช้จ่ายจริงทั่วโลก
โดย Libra เลือกตัด หยวนจีน ดอลลาร์แคนาดา ดอลลาร์ออสเตรเลีย ดอลลาร์ฮ่องกง โครนาสวีเดน ไทยบาท ออกไป
และที่น่าสนใจคือ สกุลเงินไทยบาท ถือว่าเป็นสกุลเงินที่มียอดใช้จ่ายมากเป็นอันดับ 11 ของโลกเลยทีเดียว
ก็ไม่แน่ว่าในอนาคต การท่องเที่ยวของประเทศไทยเติบโตขึ้นมากกว่านี้หลายเท่า สกุลเงินบาทอาจถูกหยิบเข้ามาเป็นหนึ่งในตะกร้าของ Libra ก็เป็นได้
ดูเหมือนว่าดอลลาร์สิงคโปร์ จะเป็นสกุลเงินที่ Libra ชอบเป็นพิเศษ เพราะว่ามีสัดส่วนถึง 7% ของตะกร้า Libra ทั้งที่มียอดใช้จ่ายทั่วโลกอยู่อันดับ 10 ไม่ต่างจากเงินบาทไทย
แต่คงเป็นเพราะ เสถียรภาพทางเศรษฐกิจ และการเมืองของประเทศ ทำให้ดอลลาร์สิงคโปร์ถูกเลือกเป็นสกุลเงินในตะกร้า Libra มากกว่าสกุลเงินอื่นในระดับเดียวกัน
ถ้าใครอ่านมาถึงตรงนี้ สงสัยว่า Libra คือใคร อยากรู้แบบสรุป
คำตอบก็คือ Libra คือองค์กรที่จดทะเบียนอยู่ในประเทศสวิตเซอร์แลนด์ ประกอบไปด้วยเฟซบุ๊ก และ อีก 27 สมาชิก เช่น Mastercard, Visa, PayPal, Booking, Spotify, Uber
โดย Libra วางแผนที่จะออกสกุลเงินที่มีเสถียรภาพ โดยหนุนหลังด้วยสินทรัพย์ทางการเงิน ทั้ง เงินสด พันธบัตรระยะสั้นของสกุลเงินต่างๆ รวมไปถึงทองคำ ทำให้มูลค่าไม่ผันผวนเหมือนสกุลเงินดิจิทัลอื่นๆ
จุดประสงค์หลักของ Libra นี้คือทำให้สกุลเงินดิจิทัลสามารถนำไปใช้แลกเปลี่ยนสินค้าได้จริง ชำระเงินได้ในชีวิตประจำวัน รวมถึง การมีค่าธรรมเนียมดำเนินการที่ต่ำกว่าการโอนเงินด้วยสกุลเงินต่างๆ ในปัจจุบัน
ทุกคนอาจเข้าใจผิดว่าเฟซบุ๊กเป็นเจ้าของ Libra จริงๆ แล้วเฟซบุ๊กจะไม่ได้เป็นเจ้าของ Libra แต่เป็นแค่หนึ่งในสมาชิกขององค์กรนี้ อย่างไรก็ตามเฟซบุ๊กจะมีบริษัทย่อยที่ชื่อคล้ายกันคือ Calibra ที่เป็นผู้พัฒนาการเชื่อมต่อกับ Libra อีกที เช่น แอปกระเป๋าเงินดิจิทัลชื่อ Calibra ของเฟซบุ๊กจะสามารถเป็นกระเป๋าเงินที่เก็บสกุลเงิน Libra ได้
----------------------
Blockdit โซเชียลมีเดียรูปแบบใหม่ 
----------------------
References
-
-
-